**Vedtægter for Værløse Vin Venner**

|  |  |
| --- | --- |
| § 1 | Foreningens navn er Værløse Vin Venner, og foreningen er hjemmehørende i Furesø Kommune. |

**Formål**

|  |  |
| --- | --- |
| § 2 | Foreningens formål er gennem oplysning, foredrag, kurser, vinsmagning og vinindkøb til medlemmerne at udbrede interessen for og kendskabet til god vin. |

**Medlemmer**

|  |  |
| --- | --- |
| § 3 | Som medlemmer kan optages alle vininteresserede. Ikke-medlemmer kan deltage i smagninger som gæster, og prisen herfor fastsættes af bestyrelsen. |

**Kontingent**

|  |  |
| --- | --- |
| § 4 | Foreningens midler tilvejebringes primært gennem kontingentindbetaling fra medlemmerne og evt. overskud fra afholdelse af arrangementer og vinsalg. |
| § 5 | Kontingentet betales for et år af gangen senest 14 dage efter generalforsamlingen. Kontingentåret følger regnskabsåret. Ved indmeldelse på et hvilket som helst tidspunkt i denne periode betales forholdsmæssigt kontingent. |
| § 6 | Kontingentets størrelse vedtages på den årlige generalforsamling ved simpelt flertal blandt de fremmødte. |
| § 7 | Kontingentet anvendes til at dække diverse administrative omkostninger samt udgifterne ved årets smagninger. |

**Udmeldelse**

|  |  |
| --- | --- |
| § 8 | Udmeldelse af foreningen kan ske til ethvert tidspunkt. Der tilbagebetales ikke kontingent vedrørende perioden fra udmeldelse til start på næste kontingentperiode. |

**Generalforsamling**

|  |  |
| --- | --- |
| § 9 | Foreningens øverste myndighed er generalforsamlingen. |
| § 10 | Ordinær generalforsamling afholdes hvert år inden 1. oktober. Indkaldelse sker med mindst 4 ugers varsel ved brev direkte til alle medlemmer. |
| § 11 | Den ordinære generalforsamlings dagsorden skal indeholde følgende punkter 1. Valg af dirigent 2. Bestyrelsens beretning om foreningens virksomhed i det forløbne foreningsår 3. Fremlæggelse af det reviderede regnskab til godkendelse 4. Behandling af forslag fra bestyrelse og medlemmer 5. Fastsættelse af kontingent 6. Valg af bestyrelsesmedlemmer 7. Valg af 2 suppleanter til bestyrelsen 8. Valg af revisor og revisorsuppleant 9. Eventuelt  |
| § 12 | Forslag, der ønskes behandlet på generalforsamlingen, skal afleveres skriftligt til et medlem af bestyrelsen senest 14 dage før generalforsamlingen. |
| § 13 | Alle medlemmer har én stemme. Der kan kun stemmes ved fremmøde. |
| § 14 | Alle afgørelser træffes ved almindeligt stemmeflertal blandt de fremmødte medlemmer, dog kræver vedtægtsændringer 2/3 majoritet. |

**Ekstraordinær generalforsamling**

|  |  |
| --- | --- |
| § 15 | Ekstraordinær generalforsamling kan indkaldes med 14 dages varsel, når bestyrelsen finder det nødvendigt, eller når mindst 25 % af medlemmerne fremsætter skriftlig anmodning herom til et medlem af bestyrelsen. |

**Bestyrelsen**

|  |  |
| --- | --- |
| § 16 | Bestyrelsen består af 4-6 medlemmer og 2 suppleanter. Bestyrelsesmedlemmer vælges for 2 år og suppleanter for 1 år ad gangen. Genvalg kan finde sted. Valgene foregår på den ordinære generalforsamling. Halvdelen af bestyrelsen er på valg hvert år; ved 5 bestyrelsesmedlemmer er 3 på valg i ulige og 2 på valg i lige år. |
| § 17 | Foreningen tegnes af formanden og et bestyrelsesmedlem i foreningen. |
| § 18 | Bestyrelsen træffer de til opfyldelse af foreningens formål fornødne dispositioner. |
| § 19 | Bestyrelsens beslutninger træffes ved almindeligt stemmeflertal. I tilfælde af stemmelighed er formandens stemme udslagsgivende. Bestyrelsen er beslutningsdygtig, når mindst 3 medlemmer er til stede, heriblandt formanden. |
| § 20 | Der indkaldes til bestyrelsesmøde, når enten 2 bestyrelsesmedlemmer eller formanden alene finder det nødvendigt. Bestyrelsen kan beslutte at lade suppleanterne deltage i bestyrelsesmøderne og i så tilfælde uden stemmeret. |

|  |  |
| --- | --- |
| § 21 | Et bestyrelsesmedlem, som i valgperioden udtræder af bestyrelsen og/eller foreningen, skal automatisk overlade sin bestyrelsespost til den til enhver tid værende 1. suppleant.  |
| § 22 | Fratræder flere bestyrelsesmedlemmer, end der er suppleanter i en valgperiode, kan bestyrelsen vælge enten at fortsætte valgperioden ud med en reduceret antal bestyrelsesmedlemmer, eller at supplere ved direkte forespørgsel blandt foreningens medlemmer. |

**Regnskab**

|  |  |
| --- | --- |
| § 23 | Foreningens regnskabsår løber fra den 1. juli til den 30. juni, dog således at regnskabsåret 2008/2009 løber fra 1. september 2008 til 30. juni 2009. |
| § 24 | Foreningens midler skal indsættes på bank- eller girokonto, som alene kassereren og/eller formanden kan hæve på. |

**Foreningens ophør**

|  |  |
| --- | --- |
| § 25 | Opløsning af Værløse Vin Venner kan kun ske på en generalforsamling, hvor mindst 2/3 af de fremmødte stemmer for ophævelse af foreningen.  |
| § 26 | Det skal af dagsordenen til generalforsamlingen fremgå, at der er fremkommet forslag om opløsning af foreningen. |
| § 27 | På generalforsamlingen, der vedtager at opløse Værløse Vin Venner, skal der også træffes beslutning om anvendelse af foreningens eventuelle formue. |

**Ikrafttrædelse**

|  |  |
| --- | --- |
| § 28 | Disse vedtægter træder i kraft den 16. august 2016.  |

Vedtaget på den stiftende generalforsamling den 20. september 1994.

Revideret på ordinær generalforsamling den 11. september 2007

Revideret på ordinær generalforsamling den 25. august 2008

Revideret på ordinær generalforsamling den 25. august 2009

Revideret på ekstraordinær generalforsamling den 15. september 2009

Revideret på ordinær generalforsamling den 16. august 2016

Vedtægter Værløse Vin Venner